ആലപ്പുഴയിലെ തീവ്രവാദി സാന്നിധ്യം: അതീവ ജാഗ്രതയില് കര്ണ്ണാടക, തീരങ്ങളില് സുരക്ഷ ശക്തമാക്കുമെന്ന് ബസവരാജ് ബൊമ്മൈ ബംഗളൂരു: ആലപ്പുഴയിലെ തീവ്രവാദി സാന്നിധ്യം റിപ്പോര്ട്ട് ചെയ്തതിനെ തുടര്ന്ന് കര്ണാടക തീരദേശ പ്രദേശങ്ങളില് അതീവ ജാഗ്രതാ നിര്ദ്ദേശം നല്കി മുഖ്യമന്ത്രി ബസവരാജ് ബൊമ്മൈ. രണ്ട് ബോട്ടുകളിലായി 12 തീവ്രവാദികള് ആലപ്പുഴയില് എത്തിയതായി കര്ണാടക ഇന്റലിജന്സ് റിപ്പോര്ട്ട് ചെയ്തിരുന്നു. ഇതിനെ തുടര്ന്നാണ് മുഖ്യമന്ത്രി നിര്ദേശം നല്കിയത്. സംസ്ഥാന അതിര്ത്തികളിലെ കടല്ത്തീരങ്ങളിലും വനമേഖലയിലും സംശയാസ്പദമായി എന്തെങ്കിലും ശ്രദ്ധയില്പ്പെട്ടാല് ഉടന് തന്നെ പോലീസില് വിവരം അറിയിക്കണമെന്ന് മുഖ്യമന്ത്രി നിര്ദ്ദേശം നല്കി. വിഷയവുമായി ബന്ധപ്പെട്ട് സംസ്ഥാന സര്ക്കാര് അതീവ ജാഗ്രത പുലര്ത്തുന്നുണ്ടെന്നും സംഭവം കൂടുതല് ഗൗരവത്തില് എടുത്തിട്ടുണ്ടെന്നും മുഖ്യമന്ത്രി ബസവരാജ് ബൊമ്മൈ വ്യക്തമാക്കി. സുരക്ഷയുമായി ബന്ധപ്പെട്ട കൂടുതല് വിവരങ്ങള് പരസ്യമായി പറയാന് കഴിയില്ലെന്നും ആവശ്യമായ നിര്ദ്ദേശങ്ങള് പോലീസിന് നല്കിയിട്ടുണ്ടെന്നും അദ്ദേഹം കൂട്ടിച്ചേര്ത്തു. കേരള, കര്ണാടക, തീരദേശ അതിര്ത്തികളില് അതീവ ജാഗ്രത പാലിക്കണമെന്ന് ഇന്റലിജന്സ് മുന്നറിയിപ്പ് നല്കിയിരുന്നു. കടലില് മീന് പിടിക്കാന് പോകുന്ന തൊഴിലാളികള് സംശയാസ്പദമായി എന്തെങ്കിലും കണ്ടാല് വളരെ പെട്ടെന്ന് തന്നെ അധികൃതരെ വിവരം അറിയിക്കണമെന്നും നിര്ദ്ദേശമുണ്ട്. Tags terrorists intelligence Basavaraj S Bommai Karanataka CM Kerala Sea Shore shortlink